## Odluka Ustavnog suda Republike Hrvatske broj: U-IIIA-1510/2003. od 17 rujna 2003.

### NN 169/2003 (24.10.2003.), Odluka Ustavnog suda Republike Hrvatske broj: U-IIIA-1510/2003. od 17 rujna 2003.

# USTAVNI SUD REPUBLIKE HRVATSKE

2445

Ustavni
sud Republike Hrvatske, u Vijeću šestorice za odlučivanje o ustavnim tužbama, u
sastavu sudac Jasna Omejec, pred­­sjednik Vijeća, te suci Marijan Hranjski,
Mario Kos, Ivan Mrkonjić, Emilija Rajić i Vice Vukojević, članovi Vijeća, odlučujući
o ustavnoj tužbi I. Ž. iz K., na sjednici održanoj dana 17. rujna 2003. godine,
jednoglasno je donio

## ODLUKU

I.
Ustavna tužba se odbija.

II.
Pretpostavke iz članka 63. stavka 1. Ustavnog zakona o Ustavnom sudu Republike
Hrvatske (»Narodne novine«, broj 49/02 - pročišćeni tekst) nisu ispunjene.

III.
Ova odluka objavit će se u »Narodnim novinama«.

```
Obrazloženje
```

1.
Ustavna tužba podnesena je temeljem odredbe članka 63. stavka 1. Ustavnog
zakona o Ustavnom sudu Republike Hrvatske (»Narodne novine«, broj 49/02 - pročišćeni
tekst, u daljnjem tekstu: Ustavni zakon).

U ustavnoj tužbi podnositelj navodi da je 18. srpnja
2002. godine podnio tužbu Upravnom sudu Republike Hrvatske zbog šutnje
administracije.

Budući da do dana podnošenja ustavne tužbe (23.
travnja 2003. godine), Upravni sud Republike Hrvatske nije donio odluku o
pravima i obvezama podnositelja, podnositelj smatra da mu je povrijeđeno
ustavno pravo da zakonom ustanovljeni neovisni i nepristrani sud u razumnom
roku odluči o njegovim pravima i obvezama (članak 29. stavak 1. Ustava
Republike Hrvatske).

 *Ustavna tužba
nije osnovana.*

2. Prema odredbi članka 63. stavka 1. Ustavnog
zakona, Ustavni sud će pokrenuti postupak po ustavnoj tužbi i prije no što je
iscrpljen pravni put u slučaju kad o pravima i obvezama stranke nije u razumnom
roku odlučio sud (...).

Iz podataka u spisu predmeta proizlazi da je
podnositelj Upravnom sudu Republike Hrvatske podnio tužbu dana 18. srpnja 2002.
godine, te da se postupak pred tim sudom vodi pod brojem: Us-6589/2002.

Rješenjem, broj: Us-6589/2002-2 od 22. srpnja 2002.
godine, Upravni sud Republike Hrvatske pozvao je podnositelja da u smislu članka
29. Zakona o upravnim sporovima (»Narodne novine«, broj 53/91, 9/92 i 77/92),
dostavi sudu primjerak žalbe od 25. ožujka 2002. godine kao i dokaz da je po
proteku roka od 60 dana po izjavljenoj žalbi, podnio tuženom tijelu pisani
zahtjev za postupanje po žalbi u daljnjem roku od 7 dana.

3.
Razmotrivši osnovanost razloga i navoda ustavne tužbe u odnosu na trajanje
postupka pred Upravnim sudom Republike Hrvatske, Ustavni sud je utvrdio da u
konkretnom slučaju nije prekoračen razuman rok unutar kojega Upravni sud
Republike Hrvatske mora odlučiti o pravima i obvezama podnositelja ustavne tužbe,
jer je od dana podnošenja tužbe Upravnom sudu Repub­like Hrvatske do dana podnošenja
ustavne tužbe proteklo devet (9) mjeseci i četiri (4) dana.

Sukladno tome, a imajući u vidu prosječnu duljinu
trajanja upravnosudskog postupka u Republici Hrvatskoj, te uvažavajući dosadašnju
praksu Ustavnog suda u tom pitanju, kao i mjerila kojima se Ustavni sud vodi u
procjenjivanju duljine upravnosudskog postupka, Ustavni sud je utvrdio da u
konkretnom slučaju nisu ispunjene pretpostavke za primjenu članka 63. stavka 1.
Ustavnog zakona.

Slijedom iznijetog, Ustavni sud je, temeljem odredaba
članaka 73. i 75. Ustavnog zakona, odlučio kao u točki I. izreke.

4. Odluka o objavi (točka II. izreke) temelji se na članku
29. Ustavnog zakona.

Broj: U-IIIA-1510/2003
Zagreb, 17. rujna 2003.

USTAVNI SUD REPUBLIKE HRVATSKE

Predsjednik Vijeća
**dr. sc.** **Jasna Omejec,** v. r.

Odluka, NN 169/2003-2445